CELEX: 32015R0020
Language: lt
Date: 2015-01-05 00:00:00
Title: 2015 m. sausio 5 d. Komisijos įgyvendinimo reglamentas (ES) 2015/20 dėl tam tikrų prekių klasifikavimo Kombinuotojoje nomenklatūroje

8.1.2015   
            
            
               LT
            
            
               Europos Sąjungos oficialusis leidinys
            
            
               L 4/7
            
         KOMISIJOS ĮGYVENDINIMO REGLAMENTAS (ES) 2015/20
   2015 m. sausio 5 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (EEB) Nr. 2913/92 12 straipsnio 6 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. sausio 5 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinis direktorius
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Elektroninis aparatas (vadinamasis medijų serveris), kurį sudaro įmontuota 2 TB flash atmintinė, 4 TB talpos standusis diskas ir MPEG procesorius įvairių formatų judamiems ir nejudamiems vaizdams ir garsui apdoroti.
                  Aparate, be kitų, įrengtos šios sąsajos:
                  
                              —
                           
                           
                              du 1 Gbe („GigaBit“ eterneto) laidiniai įvesties prievadai duomenims priimti,
                           
                        
                              —
                           
                           
                              du 10 Gbe SFP (mažojo kištukinio) tipo srautinio siuntimo prievadai duomenims perduoti,
                           
                        
                              —
                           
                           
                              du 1 Gbe laidiniai valdymo prievadai aparatui valdyti,
                           
                        
                              —
                           
                           
                              du USB prievadai.
                           
                        Aparatas gali apdoroti šių formatų medijas:
                  
                              —
                           
                           
                              MPEG-2 TS ir MPEG-4 (H.264),
                           
                        
                              —
                           
                           
                              kintamos bitų siuntimo spartos (VBR) ir pastovios bitų siuntimo spartos (CBR),
                           
                        
                              —
                           
                           
                              didelės raiškos (HD) ir įprastinės raiškos (SD).
                           
                        Aparatas gali teikti iki 2 500 srautų 3,75 Mbps sparta.
                  Aparatu naudojasi kabelinės ir internetinės televizijos paslaugų teikėjai, platindami vartotojams multimedijų produktus pagal pareikalavimą.
                  Multimedijų produktų, pavyzdžiui, vaizdo įrašų, paveikslėlių, duomenų ir garso įrašų, mainus vykdo (priima ir perduoda) teikėjo tinkle įrengti medijų serveriai. Aparatas įrašo priimamą medžiagą ir pagal pareikalavimą OTT (angl. over the top) srautinio duomenų siuntimo technologijos priemonėmis perduoda ją į klientų galinius įrenginius, pavyzdžiui, televizorius, automatinio duomenų apdorojimo mašinas, žaidimų pultus ar mobiliuosius telefonus.
               
               
                  8525 60 00
               
               
                  Klasifikuojama vadovaujantis Kombinuotosios nomenklatūros 1, 3 (c punktu) ir 6 bendrosiomis aiškinimo taisyklėmis ir KN kodus 8525 ir 8525 60 00 atitinkančiais prekių aprašymais.
                  Aparatas skirtas dviem arba daugiau alternatyvių funkcijų (telekomunikacijų (8517 pozicija), vaizdo įrašymo arba atkūrimo (8521 pozicija) ir perdavimo (8525 pozicija)) atlikti. Nustatyti, kuri aparato funkcija yra pagrindinė, kaip apibrėžta XVI skyriaus 3 pastaboje, neįmanoma, nes naudojant aparatą visos funkcijos yra vienodai svarbios. Todėl jis klasifikuotinas priskiriant pozicijai, kuri lygiaverčių pozicijų numeracijos požiūriu yra paskutinė. Todėl jis nepriskirtinas 8517 ar 8521 pozicijai.
                  Kadangi teikėjo tinkle aparatas gali ne tik perduoti, bet ir priimti vaizdo medžiagą (televizinius signalus) iš kitų medijų serverių, jis nepriskirtinas 8525 50 00 subpozicijai.
                  Todėl aparatas klasifikuotinas kaip perdavimo aparatūra su įmontuota priėmimo aparatūra, priskiriant KN kodą 8525 60 00.